ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

МИНИСТЪРА НА ЗЕМЕДЕЛИЕТО И ХРАНИТЕ Г-ЖА ДЕСИСЛАВА ТАНЕВА

**ВЪПРОС**

от Михо Михов

народен представител от ПГ на АБВ

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

ОТНОСНО: изясняване статута на площите отделени за достъп до земеделски земи и конкретни мерки на министерството за стабилизиране състоянието и насърчаване на дребните и средни земеделски производители

**Уважаема госпожо министър**,

След смяната на политическата система у нас и връщането на земята в реални граници бяха трасирани земеделски пътища за сметка на собствениците на парцелите, с цел те да получат достъп до имота си. Въпреки планираното им изграждане, в течение на годините тези пътища не бяха създадени и попаднаха във владение на крупни и средни арендатори.

За да решат този проблем общините предложиха съвременен подход- плащане на рента, заради усвояването и смяната на предназначението от трасирани пътни артерии в обработваеми площи. Но чия е земята и кой я е усвоил е въпрос на още по-разгорещени спорове. Освен това закупуването на големи масиви от едри земевладелци доведе отново до пустеещи площи или преотдаването им на други арендатори. Тези процеси опорочават земеделската ни стратегия за развитие на родното селскостопанство и дезинтересират българина, които е традиционно привързан към имота си. Би следвало, който не обработва земята да няма право да я закупува.

Безпокойство буди сред средните и дребните земеделски производители и липсата на борса за препарати и семена. Недостатък, който ги отдалечава от добрите им намерения да осигурят прехраната на фамилията си.

И не на последно място, не би ли следвало цената на зърното да се регулира от държавата и едрите земевладелци да се задължават да отглеждат животни, трайни насаждения, плодове и зеленчуци.

**Въпросът ми към Вас е:**

Планира ли ръководеното от Вас министерство конкретни действия за изясняване статута на горепосочените площи и за стабилизирането и насърчаването на дребните и средните земеделски производители ?

Моля за писмен отговор на поставения въпрос!

София, 01.07.2015г. Народен представител:

о.р.ген Михо Михов